Cez víkend sa účastníkom pretekov vodákov na Ružíne naskytol otrasný pohľad. Súťažiaci v kajakoch či kanoe sa museli brodiť pomedzi pole odpadu, ktorý sa nazbieral v zatáčke pod kopcom, pri Bujanovskom tuneli. Na videu to zachytil spoluorganizátor podujatia, ktorý na člne značil trasu splavu. Zachytené odpadky mu niekoľkokrát znefunkčnili motor na člne.

Nočné orientačné preteky vodákov ATU Košice sa uplynulý víkend konali po 47-krát. Tradične sú spojené aj s čistením brehov Ružína. „Popri vytýčení trasy pravidelne vyzbieram približne 10 vriec odpadu. Pre preteky to bolo nemilé prekvapenie a obávam sa, či to v budúcnosti budú ešte preteky alebo iba vodácky zber odpadu,“ opísal situáciu z víkendu spoluorganizátor podujatia a člen skupiny Eco club SVK Ladislav Habina.



Polmetrová vrstva bordelu

Podľa neho nazbieranému poľu odpadu dopomohli dažde posledných dní a južný vietor, ktorý ho do zatáčky nafúkal od Margecian a Hámrov. Odpad bol nanosený po celej šírke Ružína, čo je v danom úseku 150 metrov a po dĺžke sa lány bordelu tiahli od 50 do 200 metrov. Vrstva naplaveniny bola do hĺbky pol metra. „A to sme videli len čo bolo na povrchu. Ktovie koľko toho odpadu je už utopeného,“ zamýšľa sa Habina.